## Odluka o provedbi Uredbe (EU) br. 575/2013 u dijelu kojim se uređuje izvješćivanje o likvidnosti

### NN 51/2014 (25.4.2014.), Odluka o provedbi Uredbe (EU) br. 575/2013 u dijelu kojim se uređuje izvješćivanje o likvidnosti

HRVATSKA NARODNA BANKA

989

Na temelju članka 416. stavka 1. točke (a) i 420. stavka 2. Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva (SL, L 176, 27. 6. 2013.), članka 11. stavka 1. Zakona o kreditnim institucijama (»Narodne novine« br. 159/2013.) i članka 43. stavka 2. točke 9. i članka 77. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O PROVEDBI UREDBE (EU) BR. 575/2013 U DIJELU KOJIM SE UREĐUJE IZVJEŠĆIVANJE O LIKVIDNOSTI

1. OPĆE ODREDBE

Predmet Odluke

Članak 1.

Ovom se Odlukom radi provedbe Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL, L 176, 27. 6. 2013., u nastavku teksta: Uredba (EU) br. 575/2013) pobliže uređuju:

1) za potrebe članka 416. stavka 1. točke (a) Uredbe (EU) br. 575/2013, razina obvezne pričuve koju kreditne institucije mogu uključiti u izvješća za potrebe izvješćivanja o likvidnosti,

2) za potrebe članka 420. stavka 2. datum do kojeg su kreditne institucije dužne izvijestiti Hrvatsku narodnu banku o proizvodima i uslugama čiji su vjerojatnost i potencijalni obujam likvidnosnih odljeva iz članka 420. stavka 2. podstavka 1. značajni, te iznos stope odljeva za izvanbilančne povezane proizvode s osnove financiranja trgovine.

Obveznici primjene ove Odluke

Članak 2.

Ova Odluka primjenjuje se na kreditne institucije koje u skladu s Uredbom (EU) br. 575/2013 ispunjavaju zahtjeve iz dijela 6. Uredbe (EU) br. 575/2013 na individualnoj i konsolidiranoj osnovi, na način propisan člancima 6. i 11. Uredbe (EU) br. 575/2013.

2. RAZINA OBVEZNE PRIČUVE UKLJUČENA U IZVJEŠĆA

Članak 3.

Kreditna institucija dužna je, za potrebe izvješćivanja o likvidnoj imovini u skladu s člankom 416. stavkom 1. točkom (a) Uredbe (EU) br. 575/2013, ukupan iznos obvezne pričuve koji je kreditna institucija dužna održavati, odnosno izdvajati, isključiti iz iznosa izloženosti kreditne institucije prema središnjoj banci.

3. DOSTAVA PODATAKA O IZVANBILANČNIM STAVKAMA I ODREĐIVANJE VISINE ODLJEVA ZA IZVANBILANČNE POVEZANE PROIZVODE S OSNOVA FINANCIRANJA TRGOVINE

Članak 4.

Kreditna institucija dužna je, najkasnije do 30. rujna tekuće godine, dostaviti Hrvatskoj narodnoj banci proizvode i usluge čiji su vjerojatnost i potencijalni obujam likvidnih odljeva navedenih u članku 420. stavku 2. Uredbe (EU) br. 575/2013 značajni.

Članak 5.

Kreditna institucija dužna je na izvanbilančne povezane proizvode s osnove financiranja trgovine, kako je navedeno u članku 429. i Prilogu I Uredbe (EU) br. 575/2013 za potrebe izvješćivanja o likvidnosti u skladu s člankom 420. stavkom 2. Uredbe (EU) br. 575/2013, primijeniti stopu odljeva od 5%.

4. PRIJELAZNE I ZAVRŠNE ODREDBE

Stupanje na snagu

Članak 6.

Ova Odluka stupa na snagu osmog dana od dana objave u »Narodnim novinama«.

O. br. 132-020/04-14/BV

Zagreb, 16. travnja 2014.

Guverner

prof. dr. sc. Boris Vujčić, v. r.

Odluka, NN 51/2014-989